**7η ΧΡΙΣΤΟΥΓΕΝΝΙΑΤΙΚΗ ΣΥΝΑΥΛΙΑ**

**ΤΟΥ ΣΥΛΛΟΓΟΥ**

**“ΟΙ ΦΙΛΟΙ ΤΗΣ ΟΡΧΗΣΤΡΑΣ ΠΟΙΚΙΛΗΣ ΜΟΥΣΙΚΗΣ ΚΗΦΙΣΙΑΣ”**

Με την ευγενή φιλοξενία στο Μέγαρο “Παλλάς Αθηνά” του Κοινωφελούς Ιδρύματος Ι.Σ. Λάτση, στην Πλατεία Κεφαλαριού, ο Σύλλογός μας οργανώνει και φέτος την καθιερωμένη πια χριστουγεννιάτικη συναυλία, ελεύθερα ανοικτή στο φιλόμουσο κοινό της πόλης μας.

Η χαρά της προσμονής των Χριστουγέννων και η επίγνωση ότι η Μουσική είναι μια κοινή γλώσσα για όλους, που εμπλουτίζει τα πιο βαθιά και ευγενικά συναισθήματα, μας δίνουν την ελπίδα ότι και η φετινή Χριστουγεννιάτικη Συναυλία θα αποτελέσει μια χαρούμενη γιορτινή συνάντηση των συμπολιτών μας όπου ο καθένας μπορεί να απολαύσει μαζί με άλλους μελωδίες που προσφέρουν αγαλλίαση και συγκινήσεις.

Με αίσθημα ευθύνης έχουμε μελετήσει για το κοινό μας ένα μουσικό πρόγραμμα ειδικά για την περίσταση αυτή, ένα πρόγραμμα αντάξιο του χώρου που θα μας φιλοξενήσει και όσων με τη δική τους οικονομική στήριξη θα μας επιτρέψουν να το παρουσιάσουμε.

Στο φετινό πρόγραμμα θα συνυπάρξουν αμιγώς Χριστουγεννιάτικα κομμάτια με άλλα που είτε ανήκουν γενικότερα στο θρησκευτικό ρεπερτόριο ή παραπέμπουν στο Χειμώνα είτε έχουν ευρύτερα εορταστικό χαρακτήρα. Όλα όμως μεταξύ τους συνδέονται σε ένα ενιαίο μουσικό σύνολο.

Ένα ποικίλο πρόγραμμα για ένα ποικίλο κοινό που μας τιμάει εδώ και χρόνια με την ενθαρρυντική παρουσία του, το οποίο ευχόμαστε να είναι και φέτος κοντά μας.

**Με ελεύθερη είσοδο**, **Κυριακή 15 Δεκεμβρίου 2013 και ώρα 11.00 π.μ.**

*Φραντσέσκο Βιανέλλο*

Πρόεδρος του Συλλόγου “Οι φίλοι της Ορχήστρας Ποικίλης Μουσικής Κηφισιάς”